Un abadenn dichortoz, disheñvel-tre diouzh ar pezh a vez gwelet ordin e bed ar choariva e brezhoneg. Un istor skrivet gant Tilly, ur skrivagner brudet eus Bro-Dreger. Charcuterie fine a zo deuet da vezañ fest ar pemoch. Met neo ket ur fest, tamm ebet. Un istor kriz, istor ur familh kigerien o vevañ trubuilhoù don, ur mab  didalvez, lonker, a lak ar chazh da zebriñ ar peskig ruz, o tirenkañ un urzh a seblante didermen, an daol da naetaat, ar silzig da werzhañ, ar skinwel hag an oferenn evit ar vamm... Hag echu an istor gant lazhadenn ar mab gant e vamm hag e dad. Peadra da brederiañ gant un doare leurenniñ a feson (sklerijenn gant E.Valentin, kinkladurioù graet gant Fañch Henaff, sonerezh P.M Moign) hag ur Bob Simon hag un Nicole ar Vourch o choari brav-kenañ !